钦定古今图书集成/明伦汇编/官常典/第017卷 > 明一
## 钦定古今图书集成/明伦汇编/官常典/第017卷 > 明一

### 太祖洪武元年封皇族其同祖之亲十有五王

按《明大政纪》：“洪武元年正月丙子，封皇族。十二月己
巳，上退朝还宫，皇太子诸王侍，上指宫中隙地谓之
曰：‘此非不可起亭馆台榭为游观之所，今但令内使
种蔬，诚不忍伤民之财、劳民之力耳。昔商纣崇饰宫
室，不恤人民，天下怨之，身死国亡。汉文帝欲作露台
而惜百金之费，当时民安国富。夫奢俭不同，治乱悬’”
绝。尔等当记吾言，常存儆戒。

按《续文献通考》：“太祖定天下，首追封同祖之亲凡十
五王。寿春王，熙祖之子；安丰王、霍丘王、下蔡王、蒙城
王，俱寿春王之子”；都梁王、六安王、来安王、英山王，俱
安丰王之子。宝应王，霍丘王之子；临淮王、南昌王、盱
眙王，皆太祖之兄；山阳王改靖江王，南昌王之子；招
信王，盱眙王之子。

洪武二年。定封建诸王之制。设宫相府以教诸子
按《明大政纪》。二年四月乙亥。诏定封建诸王国邑及
官之制。

按：《续文献通考》：“二年设宫相府，是年令博士孔克仁
授诸子经。”

洪武三年，诏“封诸子为王”，始定册封等礼。

按《洪武宝训》，“三年四月辛酉，以封建诸王告太庙，礼
成，宴群臣于奉天门及文华殿。太祖谕廷臣曰：‘昔者
元失其驭，群雄并起，四方鼎沸，民遭涂炭。朕躬率师
徒，以靖大难。皇天眷佑，海宇宁谧。然天下之大，必建
藩屏，上卫国家，下安生民。今诸子既长，宜各有爵封，
分镇诸国。朕非私其亲，乃遵古先哲王之制，为长久’”
治安之计。群臣稽首对曰：“陛下封建诸王，以卫宗社，
天下万世之公议。”太祖曰：“先王封建，所以庇民。周行
之而久远，秦废之而速亡，汉晋以来，莫不皆然。其间
治乱不齐，特顾施为何如耳。要之为长久之计，莫过
于此。”

按《明大政纪》，三年四月“辛酉，以封建诸王告太庙，礼
成，宴群臣于奉天门及文华殿。乙丑，册封第二子樉
为秦王，第三子㭎为晋王，第四子棣为燕王，第五子
橚为吴王，第六子桢为楚王，第七子榑为齐王，第八
子梓为潭王，第九子杞为赵王，第十子檀为鲁王，从
孙守谦为靖江王。”丙寅，谕东宫官属及王府官属曰：
“辅导之臣，犹法度之器，必先正己而后正人。盖德义
者，正人之法度；善恶者，修身之衡鉴。汝等辅导诸子，
必申其德义，明其善恶，使之趋正而不流于邪，如此
则能尽辅导之职。观之《梓匠》，虽有材木，必加绳削，乃
能成器；太子诸王，必得贤辅导，因质赞助，乃能成德。
朕择汝等为宫寮，各宜尽心。又即经史中古人已行
之事可为鉴戒者，采摭其事，编次成集，朝夕览观，以
广智识，亦有助于辅导。”群臣受命，顿首而退。复顾刘
基曰：“朕观古贤圣之君，虽治平之世而不忘修省，诚
以富贵易至于骄奢，骄奢必至于荒纵，未有不颠覆
者。故尝戒太子、诸王以为士不能正身修德，则殃及
身。为士且然，况于为君为王者乎！”基顿首对曰：“陛下
此言，万世之福也。”七月丁亥，礼部尚书崔亮奏定皇
太子以下及文官三品以上、武官四品以上上殿者
坐墩之制。其制，皇太子及亲王以青为质，绣蟠螭、云
花为饰。辛卯，诏建诸王府。工部尚书张允奏：“诸王宫
城，宜各因其国择地。请秦用陕西台治，晋用太原新
城，燕用元旧内殿，楚用武昌箬竹寺基，齐用青州益
都县治，潭用潭州元妙观基，靖江用独秀峰前。”上可
其奏，命明年以次营之。入月癸未，定亲王从享仪。
按《明会典》，凡亲王册立，洪武初，皇帝预告太庙。及期
临轩拜册，年幼者则遣官保抱以从事。前期择日奏
告太庙。至日，设宝册案五座于殿中，宝册亭十座于
丹陛上之东，皇太子侍立位于御座之东，诸王拜位
于丹陛上及御座前，俱北面。其馀陈设侍卫执事，俱
与册东宫仪同。是日早，百执事各就位。鼓三严，侍仪
奏中严。皇帝于谨身殿具衮冕，皇太子于奉天门具
冕服，亲王各具九章冕服。引班分引文武百官入侍
立位。侍仪版奏“外办。”皇帝出御奉天殿，尚宝卿捧宝
及导从奏乐如常仪。鸣鞭。司晨报时讫，引进四人引
皇太子，引礼四人引亲王，俱由奉天门东入。乐作，升
自东陛。皇太子由殿东门入，引进立候于门外。内赞接引至侍立位，亲王入至丹墀拜位，引礼分立于左
右，乐止。捧授册宝内使由西陛陞，俱入就丹陛立位。
知班于丹墀中唱：“班齐。”赞礼于丹陛上赞：“鞠躬”，乐作，
再拜，乐止。内赞赞“承制官跪。”承制讫，由殿中门出，立
于中门外，称：“有制。”赞礼赞亲王皆跪，宣制云：“封皇子
某为某王，某为某王，皇从孙某为某王”毕，赞诸王皆
俯伏，兴。承制官由殿西门入，跪于殿中，奏传制毕，复
位。赞礼赞“诸王鞠躬”，乐作，再拜，乐止。赞礼赞“行礼。”引
礼引秦王由殿东门入，乐作。引礼立于门外。内赞接
引秦王入，至御座前拜位，乐止。内赞赞“跪”，赞“受册宝。”
捧册宝官于案前跪，捧册授读册官。内赞赞“读册。”读
册官跪读册讫，以册授丞相。丞相搢笏受册。内赞赞
“搢圭。”赞“受册。”丞相以册跪授秦王。捧受册宝内使跪
于王西，捧册兴，立于王西。捧册宝官又于案前跪，捧
宝授读宝官。内赞赞“读宝。”读宝官跪读宝讫，以宝授
丞相，丞相捧宝跪授秦王。捧受册宝内使跪于王西，
捧宝兴，立于捧册内使之下。内赞赞“出圭”，俯伏，兴。赞
“复位。”引礼引秦王出，乐作；内使捧册宝前导，出至殿
东门。引礼引秦王复位，乐止。内使以册宝置于册宝
亭盝匣中，退立于丹陛之东。引礼引以次诸王俱入
殿受册宝，并内使捧受，皆如上仪。毕。赞礼赞“秦王以
下皆鞠躬”，乐作；四拜，乐止。内使舁亲王五位册宝亭
前行。引礼导王俱由东阶降，乐作。奉迎册宝官奉迎
出奉天门东，乐止。时齐、潭、赵、鲁四王年幼，遣官赍册
宝授之。其仪：内赞赞承制官稍前，丞相前立于殿西。
内赞赞：“丞相跪承制”讫，读册宝官捧四王册宝，俱由
中门出。内使舁册宝亭至丹陛中，读册读宝官以册
宝置于盝匣中。执事舁册宝亭前行，授册宝官，丞相
一同由中陛降，读册宝官由西门入殿复位，捧受册
宝内使四人由西陛降。从丞相由丹陛转谨身殿之
东，进至王宫门外，册宝亭暂驻于门外正中。内使监
官出迎于册宝亭西南跪，东北向，授册宝官。丞相东
北立，西南向称：有制，宣制曰：“封皇子某为某王，某为
某王。”毕，授册宝官。丞相出，内使监官迎册宝入宫中，
授册宝官。丞相由王宫门出，至奉天殿前丹墀西转，
由西陛陞，自西门入殿跪云：宣制讫，俯伏，兴。引礼引
靖江王至御座前，跪受册宝，出复位，四拜。由东陛降，
奉迎册宝出奉天东门，并如秦、晋等仪。礼部尚书跪
奏“诏书用宝诣案。”捧诏书。尚宝卿用宝，以诏书置于
案。礼部尚书跪奏捧诏赴午门开读，兴，捧诏由中门
出。乐作。降自中陛，授册宝。丞相等官由西门出，降自
西阶。文武百官迎诏书开读，于午门外颁行，俱如常
仪。侍仪奏：“礼毕。”鸣鞭，皇帝兴，乐作。还宫。引进入东门，
至殿上，导皇太子出，乐止。是日，所司备鼓乐，仪卫司
备仪仗，于奉天门西、右顺门东伺候。亲王受册宝毕，
出至奉天门，引礼引亲王诣东耳房伺候，于中宫行
礼。内使舁册宝亭东门出，由西道仪仗、鼓吹前行，送
至亲王殿，各以序奉安于殿内。　亲王年幼，受册宝
仪。受册之日，内使监官陈设香案于内殿正中，设《保
抱抱》王受册位于香案之南，设授册宝内使监官位
于香案之东，捧受册内使位于《保抱抱》王受册位之
西，捧受宝内使位于捧受册内使之南，司赞二人位
于《保抱抱》王受宝之东西。丞相奉迎册宝至王宫门
外，内使监官跪听制讫，丞相出，内使监官迎册宝亭
入宫中，置于香案之北。《保抱抱》王由东门入，乐作。至
香案前受册位，北面立，乐止。司赞赞行册礼。内使监
官前立称“有制。”内赞赞保抱抱王皆跪。内使监官宣
制曰：“今封皇子某为某王，某为某王。”毕，内赞赞保抱
抱王兴，继赞：“授册宝。”司宾引保抱一人抱王前立，授
册宝。监官诣案取册，捧授于保抱，保抱受册，以授于
捧受册内使。内使跪于保抱之左受册，兴，退立于西。
授册宝监官又诣案取宝，捧授于保抱，保抱受宝，以
授于捧受宝内使。内使跪于保抱之左受宝，兴，退立
于西。以次受册宝，皆如上仪。内赞赞：“礼毕”，乐作。司宾
引保抱、抱王退，乐止。执事各以册宝捧置亭中，　朝
谢中宫，与皇太子受册、朝谢仪同。　《谢东宫》亲王受
册之日，内使监官陈设皇太子座于东宫。侍仪司设
亲王拜位于殿庭阶上及殿上正中，赞礼二人位于
殿庭王拜位之东西，内赞二人位于殿内王拜位之
东西，文武官侍立位于殿庭东西，将军六人位于殿
门之左右。拱卫司设仪仗于殿庭之左右，乐工设乐
于宫门之外，亲王于中宫行礼毕，引礼引亲王便服
至东宫门外，西向立。引进引皇太子便服出宫，乐作；
陞殿，乐止。引礼引诸王由东阶陞，乐作，至殿庭阶上
拜位，乐止。赞礼唱：“鞠躬拜”，乐作；四拜，乐止。引礼引秦
王由殿东门入，乐作，引礼立于门外。内赞接引秦王
至殿内拜位，乐止。内赞赞礼同唱“跪”，秦王以下皆跪。
秦王恭谢曰：“小弟某等，兹受封册，谨诣皇太子长兄
殿下恭谢。”谢毕，内赞赞礼同唱：“俯伏、兴，平身。”引礼引
秦王由东门出，乐作；“复位”，乐止。赞礼唱：“鞠躬拜”，乐作；
四拜，乐止。赞礼唱“礼毕。”引进启。礼毕，皇太子兴，乐作还宫，乐止。引礼引亲王以次出，　亲王自行贺，及百
官贺诸王。亲王受册之日，仪卫司于西宫亲王殿，依
亲王长幼，陈设座位。侍仪设文武官陪立位于殿庭
之东西，拜位于庭中，文东武西。内赞二人位于殿内
东西相向。拱卫司陈设亲王仪仗于殿前之东西，乐
工陈乐于殿庭之南。赞礼赞“各就位。”亲王于东宫行
礼毕，引礼引亲王便服入殿门，乐作，升座乐止。文武
官入立于殿庭之东西。引礼引晋王以下诣秦王前
行礼。赞礼唱“鞠躬。”晋王以下皆鞠躬，乐作。四拜乐止。
引礼引以次亲王行礼皆如贺秦王仪。赞礼唱“礼毕。”
引礼引文武官入就拜位。赞礼唱“鞠躬。”乐作。四拜乐
止。引礼引丞相由西门入，引礼立于门外。丞相至殿
上拜位。内赞赞礼同唱“跪。”丞相及庭中文武官皆跪，
丞相称贺曰：“某官某等，玆遇亲王殿下，荣膺册宝，封
建礼成，无任忻忭之至。”贺毕，内赞赞礼同唱“俯伏”，丞
相及庭中文武官皆俯伏，兴，平身。丞相出，引礼引复
位。赞礼唱：“鞠躬”，乐作，四拜，乐止。赞礼唱“礼毕。”内赞启
礼毕。亲王兴，乐作，出殿门，乐止。引礼引文武官以次
出。　东宫及百官称“贺、上表笺亲王受册宝礼既毕。”
至晚，内使监于奉天殿陈设御座香案。尚宝司设宝
案于香案之北，侍仪司设表案位于香案之南，又设
表笺案位于丹墀北之正中。设皇太子拜位于丹陛
上御前正中，亲王陪拜位各以长幼序于皇太子拜
位之南。其馀陈设侍卫执事与贺册立中宫仪同。是
日，侍仪、侍从入迎车驾上位，升谨身殿。侍仪版奏“中
严。”御用监官奏：“请上位”，服衮冕。皇太子、亲王于奉天
门东耳房具冕服。文武官迎表至午门前，置龙亭于
御道中。礼部官取表函置于案。舍人举案，宣表官展
表官押表案，引丞相前行，文武官分班，俱由西门入，
至丹墀中。礼部官押表案，于丹墀正中，各就位。文武
官各就起居位。侍仪奏：“外办。”导引上位，御舆以出。仗
动，鼓吹振作。尚宝卿捧宝前导，侍卫如常仪。上位陞
御座，乐止。尚宝卿捧宝置于案。将军卷帘，拱卫司鸣
鞭，司晨报时。鸡唱讫，诸侍从官殿前班，拱卫司官由
西阶降。引班引同宣表官、受表官、受笺内官，俱入起
居位，东西相向立定。通班唱“某卫指挥使臣某以下
起居”，引班唱“鞠躬平身。”指挥以下鞠躬平身。引班东
西分引至丹墀中拜位，北面立。赞礼唱“鞠躬”，乐作，两
拜乐止。赞礼唱“指挥使稍前”，指挥使前立。赞礼唱“鞠
躬”，指挥使以下皆鞠躬。赞礼唱“圣躬万福。”唱“平身”，指
挥使以下皆平身。唱“复位”，指挥使以下复位。唱“鞠躬”，
乐作，两拜乐止。通班唱“各供事。”引班引指挥使以下
官各就位。引进四人导皇太子亲王由东门入，乐作。
由东陛陞，至拜位，乐止。引进分立于其前。唱“鞠躬”，乐
作，四拜，乐止。引进引皇太子由殿东门入，乐作。引进
立俟于门外。内赞接引皇太子至御座前拜位，乐止。
内赞引进同唱“跪”，皇太子、亲王皆跪，皇太子称贺云：
“长子某，兹遇诸弟某等受封建国，谨诣父皇陛下称
贺。”贺毕，内赞引进同唱：“俯伏，兴，平身。”皇太子亲王俯
伏，兴，平身。内赞引皇太子出殿东门，乐作。内赞唱：“复
位。”引进引皇太子复位，乐止。引进唱：“鞠躬”，乐作，四拜，
乐止。引进引皇太子亲王东陛降，乐作，至文楼，乐止。
司晨再报时讫。通班唱：“具官臣某以下起居。”以下百
官称贺，仪与贺册中宫仪同。　东宫贺中宫亲王受
册次日，内使监官陈设皇后御座于中宫殿上，皇太
子拜位于露台上正中，亲王陪拜位序于其后。设皇
太子行礼位于御座前，内赞二人位于殿上拜位之
东西，陈设仪仗于殿庭之东西，擎执于殿内之左右。
乐工陈乐于宫门之外，皇太子于上位前行贺礼毕，
司宾引皇太子、亲王各具冕服，至中宫门外，东向立。
内使监官启闻，皇后首饰、袆衣出殿，乐作；陞御座，乐
止。司宾引皇太子、亲王由东阶陞，乐作；入就露台上
拜位，乐止；司宾分立于其前。司赞唱“鞠躬”，乐作；四拜，
乐止。司宾引皇太子由殿东门入，乐作；至殿内拜位，
乐止。司宾分立于其前。内赞唱“跪”，皇太子跪，称贺曰：
“长子某，兹遇诸弟某等受封建国，谨诣母后殿下”称
贺。毕，内赞唱：“俯伏、兴，平身。”皇太子俯伏，兴，平身。司宾
引皇太子东门出，乐作；复位，乐止。司宾唱：“鞠躬”，乐作，
四拜，乐止。司宾唱“礼毕。”内使监官启：“礼毕。”皇后兴，乐
作，还宫，乐止。内官引皇太子、亲王以次出　中宫，受
内外命妇贺。至日，司宾引内外命妇各服其服，各俟
于中宫门外之左右。俟皇太子入行贺礼毕，内使监
官启闻。司宾二人先引外命妇由西门入，序立于庭
中。左右二人引内命妇入就拜位。司赞唱“班齐”，唱拜，
乐作；四拜乐止。司宾引班首由西阶陞西门入，乐作。
至御座前，乐止。内赞司赞唱跪，班首及众内命妇皆
跪。班首称：“某封某妾某等，玆遇亲王受封建国，恭诣
皇后殿下。”称贺毕。内赞司赞同唱“兴”，班首及众内命
妇皆兴。司宾引班首由西门出西阶，降复位。司赞唱
拜，乐作。四拜，乐止。司宾引内命妇出，司宾二人引外
命妇入就拜位。唱拜，乐作。四拜，乐止。司宾引班首由西门入，乐作，至御座前，乐止。内赞司赞同唱“跪”，班首
以下皆跪。班首称贺曰：“妾某氏等，兹遇亲王受封建
国，恭诣皇后殿下称贺”毕，内赞司赞同唱“兴”，班首以
下皆兴。司宾引班首由西门出西阶降。司赞唱“拜”，乐
作。四拜乐止。司宾引外命妇以次出。　凡各王府差
来人员，常例下程一次。鹅二只、鸡二只。酒五瓶、米五
斗。蔬菜厨料。　凡《封爵典制》，洪武初定。“亲王嫡长子
年及十岁，立为王世子，如或以庶夺嫡，轻则降为庶
人，重则流窜远方。”王世子承袭亲王，朝廷遣人行册
命之礼。如无嫡长子，以庶长子承袭。亲王次嫡子及
庶子，年至十岁，皆封郡王。子孙未封者，称王子王孙，
言语皆称“裔旨。”　郡王嫡长子袭封郡王。郡王受封，
并郡王嫡长子袭封者，亦行册命之礼。如无嫡长子，
以庶长子承袭。次嫡庶子俱授镇国将军。镇国将军
之子授辅国将军，辅国将军之子授奉国将军。奉国
将军之子授镇国中尉。镇国中尉之子授辅国中尉。
辅国中尉以下俱授奉国中尉。　凡册宝冠服，洪武
间定。凡亲王王世子俱授金册。金宝宝行，印绶监铸
给，册行银作局造办，册文行翰林院撰作，中书科书
写，冠服仪仗行内官监造。如系旧府先年曾请封世
子者，金宝仪仗传用，俱不另给。世子承袭，止授金册，
传用金宝。郡王镀金银印、镀金银册，仪仗、冠服册文，
俱照世子例行。亲王妃用金册，九翟冠服册文照亲
王例行，馀“俱传用。”世子妃用金册七翟冠服，馀照亲
王妃行。郡王妃用镀金银册七翟冠服，如初封者用
仪仗，袭封者不用。世子并妃，郡王并妃系初封，该给
银造大器一分，于银作局关领，袭封者传用不领。
《祖制》：皇嫡子正储位，众子封王爵，必十五岁选婚，出
居京邸，至长始之国。累朝以来，财赋地不封，畿辅地
不封之国，不拘年岁具于后。　《洪武》初定王之国之
日百官送至龙江关，后定。是日上御奉天门早朝毕
文武百官稍退侍立。上降宝座后坐。王冕服由左顺
门内引二人朝服前导。由东第二桥上奉天门，至御
前，行五拜礼。上赐王酒，饮讫叩头。礼毕，上起，送王至
东阶上王叩头下。上目送出午门王复叩头阖门，上
还宫，百官不送，惟先一日早赴王府行辞礼。　又定
凡王之国祭祀礼，用豕一、羊一，荤素各一坛，祭于端
门，不用制帛。后罢端门祭，用荤素二坛，祭于承天门
外。　凡王之国，所过州县，文武官迎接便服，行四拜
礼。　凡沿途合祀神祗，近者大小皆亲祭，远者望祭。
仍先遣奉祀官洒扫社稷山川坛及旗纛庙，豫备祭
物。王将到国前三日，致斋至城外，本处文武官率耆
老出城迎接，不行礼，导王诣社稷、山川坛祭祀，各官
及耆老随班陪祭。礼毕，送王至宫，升殿行贺礼。　凡
王在途遇诏赦迎接行礼毕，先退，不听开读。遇进贺
表笺，一体具服行礼。　凡王于妃父母前行礼，“洪武
年定，王立于东、西”向；妃父母立于西，东向；王行四拜
礼，妃父母立受两拜，答两拜。其馀亲属见王，行四拜
礼；王皆坐受。妃于父母前行四拜礼，父母正面立受。
其馀亲属见妃，各叙“家人礼。”　明初，亲王间以庆贺
入朝，其后至有出城之禁。凡遇三大节，止于府中行
遥祝礼，有进贺表，有进贡礼物。中宫、东宫寿日，有贺
笺，各有定式。郡王将军行礼，各有序次。　旧制，王国
设宗庙乐生及乐工、乐器甚备。迨后有因而广置女
乐，淫佚无度者，遂行裁革。今许复乐工旧额，以存王
国之体云。　凡乐工、乐器，洪武初定。王国宗庙乐生
三十六人，钟、磬各一，瑟二，琴八，埙、箎、箫、笛各二，笙四，
柷敔各一，搏拊二。歌工八，舞生七十二人，文舞三十
六人，各执羽籥。武舞如文舞之数，各执干戚，中各以
二人为引舞。　又定王府乐工，例设二十七户，于各
王境内，拨与供用。　凡内官内使，洪武间，定亲王府
内官十员，承奉司承奉正、正六品、副从六品；典宝所
典宝正、正六品、副从六品；典膳所典膳正、正六品、副
从六品；典服所典服正、正六品、副从六品。各门官，门
正，正六品，副从六品。内使十名，司冠、司衣、司佩、司履
各一名，司乐、司弓矢各二名。　凡王府求讨书籍药
材等物，及书院楼堂等名，皆请自上裁。大臣亦间有
赐者，俱属祠祭司掌行。　凡亲王为本府承奉，请给
服色，查其年久，勤劳有功，请自上裁，年劳不及者不
与。　凡各王府回还校尉，祖“系民佥并将军，改充故
绝者，不准请补。”　国初定制，凡进贺表笺，亲王于天
子前自称曰“第几子某王某”；称天子，曰父皇陛下；称
皇后，曰母后殿下。若孙，则自称曰“第几孙某封某”；称
天子，曰祖父皇帝陛下；称皇后，曰祖母皇后殿下。若
天子之弟，则自称曰“第几弟某封某”；称天子，曰大兄
皇帝陛下；称皇后，曰“尊嫂皇后殿下。”若天子之侄，则
自称曰“第几侄某封某。”称天子，曰“伯父皇帝陛下，叔
父皇帝陛下”；称皇后，曰“伯母皇后殿下，叔母皇后殿
下。”若封王者，其分居伯叔及伯叔祖之尊，则自称曰
“某封臣某”；“称天子，曰皇帝陛下”；“称皇后，曰皇后殿下。”
若从孙、再从孙、三从孙，自称曰“从孙某封某，再从孙某封某，三从孙某封某。称皇帝曰伯祖皇帝陛下，叔
祖皇帝陛下；称皇后曰伯祖母皇后殿下，叔祖母皇
后殿下。”至嘉靖间，始令各王府进贺表笺，但用圣号，
不许用家人礼，至今遵行。　圣节、正旦、冬至，亲王上
表。洪武间，定第某子某王臣某诚懽诚忭，稽首顿首
上言：“伏以皇天眷命，统驭万方。圣治神”功，臣民懽戴。
恭惟皇帝陛下，缵承列圣，奉天勤民，是以本支繁盛
而宗社永安也。臣某恪守藩邦，忻逢《圣诞》，〈正旦长至〉心驰
遥贺，敬仰紫宸。祝圣寿于万年，同天长而地久。无任
瞻天仰圣，激切屏营之至，谨奉表称贺以闻。

按《续文献通考》：“太祖既正大位，大诏天下云：‘昔帝王
之子，居嫡长者，必正储位，其众子当封王爵，分茅胙
土，锡以其国。朕今有子十人，即位之初，已立长子某
为皇太子。诸子之封，本待报赏功臣之后，然尊卑之
分，所宜早定’。”于是卜吉日，廷册命王，置相傅，设官属，
定礼仪，列爵而不临民，分土而不任事，外镇边圉，内
控雄域。　三年庚戌夏四月，封子樉等凡十人为王，
及其侄孙守谦为靖江王。礼成，遂告太庙。宴群臣于
奉天门文华殿，因谕廷臣曰：“朕非私其亲，乃遵古先
哲王之制，为久安长治之道。”廷臣对曰：“陛下封建诸
王，以卫社稷，天下万世之公议。”太祖曰：“先王封建，所
以庇民。周行之而久远，秦废之而速亡”，汉晋以来，莫
不皆然。

按《春明梦馀录》：“元年既立长子标为皇太子，三年四
月，诏封诸子为王，分镇各省。第二子樉，秦王国西安；
第三子㭎，晋王国太原；第四子即成祖，燕王国北平；
第五子橚，周王国汴梁；第六子桢，楚王国武昌；第七
子榑，齐王国青州；第八子梓，潭王国长沙；第九子杞，
鲁王国兖州；第十子檀，蜀王国成都；第十二子柏，湘”
王，国荆州，绝。后又封子代王大同，肃王甘肃，后移兰
州；辽王广宁，后移荆州；庆王宁夏，宁王大宁，后移南
昌，国除；岷王云南，后移武冈；谷王宣府，绝；韩王平凉，
沈王潞安，安王某，处绝；唐王南阳，郢王安陆，绝；伊王
洛阳。又封兄子为靖江王，国广西。上亲制《祖训》，颁赐
太子、诸王、亲王岁禄五万石，后定为“万石。”庆、肃诸王
亦有二千石者。亲王嫡长子袭封，馀封郡王，郡王嫡
长子袭封镇国将军，镇国子俱辅国将军，辅国子俱
奉国将军，奉国子俱镇国中尉，辅国子俱奉国中尉。
郡王初封，禄二千石，嗣封一千石。其将军、中尉以次
递减至二百石。皇女为公主，禄二千石。亲王女为郡
主，郡王女为县主，郡王孙女为郡君，曾孙女为县君，
元孙女为乡君，禄亦递减至二百石。其配、驸马、仪宾、
宫室服色、仪仗各有差。〈按春明梦馀录太祖诸子封地与大政纪所载多有互异〉
洪武五年，置亲王护卫等官。礼部奏：“亲王侍从亲祀，
一体斋戒。”

按《明大政纪》：五年正月壬子，置亲王护卫指挥使司，
每王府设三护卫，设左右中前后五所，所设千户二
人，百户十人。设围子手二所，每所千户一人。八月丙
子，礼部尚书奏，“拟上亲祀，皇太子留居守，亲王戎服
侍从，皇太子、亲王虽不陪祀，宜一体斋戒，请著为令。”
从之。

洪武六年、定“宗藩庆祝祭祀《入朝典仪》”、岁支俸禄粮
储之制。禁不得延揽接受上书陈言者。

按《明会典》，凡庆祝礼仪，六年定，“凡遇天子寿日，王于
殿前台上设香案，具冕服，率文武官具朝服，行祝天
地礼。若遇正旦拜天地后，即诣祖庙行礼毕，升正殿，
出使官便服行四拜礼；文武官具朝服，行八拜礼。”
凡迎接诏赦，六年定，凡诏赦至王国，武官随王侍卫，
不出郊外，文官具朝服，出郊外奉迎，安奉诏赦于龙
亭，乘马前导王具冕服于王城门外五丈馀地奉迎
至王宫置龙亭于正殿中王于殿前台上先行五拜
礼毕陞殿侍立于龙亭东侧武官护卫文官于台下
自行十二拜礼跪听开读。　又定：“凡使者钦赍诏书
至王府至王城门外一里远下马随龙亭由中门靠
东边入。”龙亭至殿中使者立于殿外东序西向，候行
礼毕，使者见王，行四拜礼。　凡亲王来朝，六年，定“亲
王每岁朝觐，不许一时同至，务要一王来朝。还国无
虞信报别王，方许来朝。”诸王不拘岁月，自长至幼，以
嫡先至嫡者朝毕，方及庶者，亦分长幼而至。周而复
始，毋得失序。诸王居边者，无警则依期来朝，有警则
从便，不拘朝期。　凡天子与亲王，虽有长幼之分，在
朝廷必讲君臣之礼。盖天子之位，即祖宗之位，宜以
祖宗所执大圭于上，镂字题曰“奉天法祖”，世世相传。
凡遇亲王来朝，虽长于天子者，天子执相传之圭以
受礼，盖见此圭如见祖考也。　凡诸王来朝，祭祀办
与未办，先常服见天子，三叩头不拜。奉先殿见毕，不
拘何殿楼阁门下，天子执大圭，王具冕服，叙君臣礼，
行五拜三叩头。见毕，诸王系尊长，天子系侄孙，引王
至后便殿，王坐东面西，天子衣常服，叙家人礼，行四
拜不叩头，王坐受。然虽行家人礼，君臣之分，不可不
谨。天子居正中，南面坐，以待尊长。次见东宫，行四拜礼。如王系尊长，东宫答拜。　凡亲王，系天子伯叔之
类，年“逾五十则不朝。孙侄之类，年逾六十则不朝。俱
世子代之。”　凡亲王来朝，若遇大宴会，诸王不入筵
宴中。若欲筵宴，于便殿去处精洁茶饭，叙家人礼。群
臣大会宴中，王并不入席。　凡亲王每岁来朝，自备
饮膳。其随从官员军士盘费，马匹草料，俱各自备，毋
得干预有司，恐惹事端。　凡亲王入朝，以王子监“国。
其随侍文武官员，马步旗军，不拘数目。若王恐供给
繁重，斟酌从行者听。其军士仪卫，旗帜甲仗，务要鲜
明整肃，以壮臣民之观。　凡亲王及嗣子，或出远方，
或守其国，或在京城，朝廷或有宣召，或差仪宾，或驸
马，或内官，赍持御宝文书并金符前去，方许起程诣
阙。”　凡王府奏事。六年，定王遣使至朝廷，不须经由
各衙门直诣御前，敢有阻当，即是奸臣。其王使至午
门，直门军官火者，火速奏闻，若不奏闻，即系奸臣同
党。　《凡王国祀典》，六年，定王国宫城外，立宗庙、社稷
等坛。宗庙立于王宫门左，与朝廷太庙位置同。社稷
立于王宫门右，与朝廷太社稷位置同。风云雷雨山
川神坛，立于社稷坛西，旗纛庙立于风云雷雨山川
坛西，司旗者致祭。又定“凡祭五祀，用豕一，祝帛、香、烛、
酒果。”司户之神，于宫门左设香案。正月初四日，门官
致祭司灶之神，于厨舍设香案。四月初一日，典膳官
致祭中霤之神，于宫前丹墀内，近东设香案。六月《上
旺》。戊日，承奉司官致祭司门之神，于承运门稍东设
香案。七月初一日，门官致祭司井之神，于井边设香
案。十月初一日，典膳官致祭，　《凡宗室过犯》。六年，定
亲王有过重者，遣皇亲或内官宣召。如三次不至，再
遣流官同内官召之。至京。天子亲谕以所作之非，果
有实迹，以在京诸皇亲及内官陪留。十日之间，五见
天子，然后发放。虽有大罪，亦不加刑。重则降为庶“人，
轻则当因来朝面谕其非，或遣官谕以祸福，使之自
新。”　六年令：“凡王国内，除额设诸职事外，并不许延
揽交结奔竞佞巧智谋之士，亦不许接受上书陈言。
如有此等之人，王虽容之，朝廷必正之以法，然不可
使王惊疑，或有智谋之士献于朝廷，勿留　凡支给。”
六年定：凡亲王每岁合得粮储，皆在十月终一次尽
数支拨，其本府文武官吏俸禄及军士粮储，皆系按
月支给，每月不过初五。其甲仗按缺拨付所在有司
照依原定数目，不须每次奏闻。敢有破调稽违者，处
斩。　又令亲王钱粮就于王所封国内府分照所定
则例期限放支，毋得移文当该衙门亦不得频奏。若
朝廷别有赏赐，不在已定《则例》之限。

洪武七年，定王国诸殿城门名。

按《明大政纪》，七年正月己巳，定亲王国中所居殿及
城门名。以前殿曰“承运”，中曰“圆殿”，后曰“存心。”四城门：
正南曰“端礼”，北曰“广智”，东曰“体仁”，西曰“遵义。”

洪武八年，命皇太子、秦、晋、楚、靖江四王游中都，讲武
事。定诸王宗人禄米。

按《明大政纪》：“八年九月壬子，命皇太子、秦王、晋王、楚
王、靖江王游中都，以讲武事。诏赞善宋濂、长史赵埙
等从行。”

按《续文献通考》：“八年，定诸王及宗人禄米，每岁亲王
米五万石，钞、锦、纻丝、纱罗、绢、布、绵、盐、茶、粟又万计。靖
江王二万石，郡王六千石，钞等减十九。郡王诸子年
十五人，赐田十六顷为永业，除其租。”是年，定王邸殿
门名。〈按大政纪定殿门名在七年〉

洪武九年，以修德进贤之道谕诸王，定宗王岁禄，命
中书省作亲王宫室，务从俭朴，并更定王府官制。
按《明大政纪》：九年正月丁巳，上以修德进贤之道谕
太子诸王曰：“古之君趋跄有节，陟降有数，周旋跬步
而不违于规矩者，由其德充于内而著乎外也。所以
器识高明而善道日臻，恶行不见而邪辟日远。己德
既修，自然足以服人。贤者汇进，而不肖者自去。能修
德进贤，则天下国家未有不治。不务此者，鲜不取败。
夫货财声色，戕德之斧斤；谗佞奸谀，杜贤之荆棘。当
拒之如虎狼，畏之如蛇虺。苟溺于嗜好，则必为其所
陷矣。汝等其慎之。”二月，定宗王岁禄。五月丁亥，命中
书省臣作亲王宫室，无得过侈。省臣言：“王宫饰朱红，
室饰大青绿，亦若不为过度。”上曰：“惟俭养德，惟侈荡
心。独不见茅茨卑宫，尧、禹以兴；阿房、西苑，秦、隋以亡；
诸子方及冠年，去朕左右，岂可使靡丽荡心？”九月，更
定王府官制。

按《明会典》：“凡府第九年命中书省臣作亲王宫室，务
从俭朴，不得宫饰朱红，室饰大青绿。”

洪武十一年，改封吴王为周王，罢杭州护卫。定王国
社稷之制。

按《明大政纪》：“十一年正月甲戌朔，改封吴王为周王，
罢杭州护卫。”

按《明会典》“十一年，定王府社稷无配位，社称国社之
神，稷称国稷之神。”

洪武十二年，定“皇太子与诸王往复《书简》之式。”建周齐二王宫殿。

按《明大政纪》，十二年六月壬申，命翰林定皇太子与
诸王往复书简之式。上据翰林议，改皇太子与诸王
书曰“记谕”诸王奉书皇太子曰“谨启。”诏礼部会官议
亲王来朝见东宫礼仪。八月宋国公冯胜督建周王
宫殿，议九月兴役。上以其妨民种麦，敕放还，俟农隙
建之。十一月丙午敕江阴侯吴良督造齐王宫殿。
洪武十三年、燕王之国。六月，谕停罢齐、潭各王府役
作。

按《明大政纪》：“十三年三月壬寅，成祖之国北平，以葛
诚为燕府长史。六月丁丑，遣使谕江阴侯吴良、临川
侯吴廷美，停罢齐、潭各王府役作。”

洪武十五年，定王府乐工乐器冠服之制。

按“《明会典》十五年，定王府乐工乐器冠服制。凡朝贺
大乐，乐工二十七人，乐器用戏竹二，头管四，笛四，杖
鼓十二，大鼓一，花梨木拍板一。冠服用红绢彩画胸
背，方花小袖，单袍有花；鼓吹冠、锦臂鞲，皂靴，抹额用
红罗彩画，束腰用红绢。宴礼大奏乐，乐工八人，乐器
用紫竹箫二，紫竹笙二，筝二，花梨木拍板一，冠服同”
前。《迎膳大乐》，乐工八人，乐器用戏竹二，笛二，杖鼓二，
小鼓一，花梨木拍板一，冠服亦同前。其馀乐工冠服，
用绿绢彩画，胸背方花小袖单袍，无花。鼓吹冠，抹额
以红绢彩画，束腰以红绢。

洪武十八年，定王府庆祝祭祀、宴享、及诸臣朝见之
仪。

按《明会典》：凡庆贺亲王之国，十八年定其日设仪仗
于露台上下之东西；设大乐于露台上东西北向；陈
金鼓旗于承运门外。军职官员各守殿及王城门。设
文武官拜位于丹墀，文东武西；设赞礼官二员于文
武官拜位之北，东西相向。护从执事等官先诣圆殿
后，候典服官启请王具冕服讫，典仪启执事者，先行
四拜礼毕各就位。典仪启请王陞殿导引官前导大
乐作陞座讫乐止。赞排班引礼引文武官就拜位赞
“班齐鞠躬”乐作四拜平身乐止。引礼引班首陞自东
阶由殿东门入至殿中赞跪外赞同赞跪班首众官
皆跪。班首致词云“某官某等敬惟殿下钦承上命”至
国之初礼当庆贺如系王府官则称臣某等，后同。内
外赞俯伏，兴。引礼引班首复位。赞“鞠躬”，乐作，四拜，平
身，乐止。典仪诣殿中跪启：“礼毕”，乐作，导引王还宫，乐
止。各官以次出。　凡庆贺正旦礼，王冕服，文武官朝
服，四拜。班首由东阶陞殿，致词云：“某官某等，兹遇三
阳开泰，万物咸新。敬惟殿下，茂膺多福。”贺毕，俯伏，兴，
复位，又四拜，礼毕。　凡冬至及王寿诞日，礼同，惟改
致词。《冬至》云：“兹遇节应黄钟，日当长至，敬惟殿下茂
膺多福。”《寿日》云：“兹遇殿下寿诞之辰，某等敬祝千岁
寿。”　凡庆贺、正旦、冬至，王寿日，惟王府官属及附郭
衙门文武官员称贺。在外各卫、所、府、州、县衙门，豫期
摘拨佐贰官或首领官一员，至日随班行礼。其有出
使官员，一体随班。　凡王妃到国，十八年定五品以
上命妇出城五里迎接送到宫，行八拜礼。　凡遇冬
至、正旦，五品以上命妇具服诣宫行贺礼。赞四拜。班
首由东陛陞殿跪，外命妇皆跪。班首致词云“某封某
氏等”，兹遇〈正旦云履端冬至云履长〉之节，敬诣王妃殿下称贺。如
王府官命妇为班首，则称“妾某封某氏等”，后同兴复
位，四拜礼毕。其遇王妃寿诞礼同。惟诣王妃前致词
云：“某封某氏等，敬惟王妃殿下寿诞之辰，祝千岁寿。”
其命妇班次，照夫品级。　凡世子千秋、正旦、冬至，本
国官员行贺礼，便服四拜，不称赞致词。出入经过，官
员迎接及到国，各衙门官员行贺礼，俱便服四拜。
凡王府朝仪，十八年定，每日王府官属常朝，依文武
左右班立。遇朔望，本处守御卫分及府州县等官朝
见，各照品级，依文武东西列班，行叩头礼毕，四品以
上及长史纪善入殿，五品以下，于丹墀东西序立、北
向。若有事召见者，不在朔望之限。又，王府凡有辞见
官员人等，每日早晚俱引见。　又令王所居城内布
政使、都指挥司并卫、府州县杂职官，皆于朔望日至
王府门候见。若有事召见者，不在此限。　凡朝臣奉
使至王府或因事经过见王并行四拜礼。　又定：凡
遇圣节及正旦、冬至节日，行告祝天地礼。其日设香
案于露台上，设王拜位于案前，文武官拜位于丹墀
之东西。王冕服就位。各官具朝服、随班四拜。王诣香
案前跪。众官皆跪。王致词讫。〈随意致词〉俯伏，兴，复位。众官
皆俯伏，兴，又四拜，礼毕。　凡遇中宫寿日，王冕服，妃
具礼服，设香案于内宫门露台上，行告祝天地礼，先
四拜，兴。王诣香案前跪告祝讫，俯伏，兴，复位，又四拜，
礼毕，不用乐。百官不随班。　凡遇东宫寿日，行告祝
礼，王皮弁服，百官具朝服，随班行礼，仪同前。　凡进
贺表笺，十八年定，凡遇正旦、冬至，预期进贺表笺《万
寿圣节》豫期进贺表文俱行十二拜礼。其日清晨设
龙亭于正殿中设仪仗大乐于露台西设表笺案于
龙亭前设香案于表笺案前进表笺使者立于香案东捧表笺官立于香案西设香案亭于承运门中道。
设王拜位于露台上百官拜位于丹墀。王冕服就位
百官朝服随班。班齐赞“鞠躬”，乐作，四拜，平身，乐止。引
礼启请王诣香案前跪。赞百官皆跪，执事者以表笺
跪授王，王受以授使者，使者跪受，置龙亭讫，俯伏，乐
作，兴，乐止，复位。赞“鞠躬”，乐作，四拜，平身，乐止。启请王
“搢圭。”赞百官搢笏，鞠躬，三舞蹈，跪山呼者三，启，出圭。
赞百官出笏，俯伏，乐作，兴，又四拜，乐止。礼毕，仪仗鼓
乐前导，百官朝服送至郊外。王送至宫城门就回。护
卫官从王还宫。　凡遇特进、中宫笺文，王冕服，百官
朝服，随班行十二拜礼，陈设如前仪。班齐，四拜启请，
王诣香案前跪，百官皆跪。执事者以笺跪授王，王受
以授使者。使者跪受，置龙亭讫，俯伏，兴，复位，再行八
拜礼毕，不必舞蹈山呼。　凡遇特进、东宫笺文，陈设
如前仪。王具皮弁服，百官具朝服，随班行四拜礼。启
请王诣香案前跪，百官皆跪。执事者以笺跪授王，王
受以授使者。使者跪受，置龙亭讫，俯伏，兴，复位，又四
拜。礼毕　又定，凡有特旨御笔至王所，则遣官于郊
外迎接。设香案于殿中，候使者至王宫门外出迎使
者以圣旨置殿上，香案导引启王，四拜，兴，诣香案前。
使者以圣旨授王，王跪看毕，仍置于案，俯伏，兴，复位，
又四拜，礼毕。各官不必陪班。　凡受历，十八年，定每
岁九月初一日，钦天监进次年历日，颁讫，即遣使者
赍历至王国。长史司官先启闻，设香案于殿上，王常
服出殿门迎接。使者捧历诣殿上，置于案，退立于案
东。引礼引王诣前，赞“四拜”，赞“跪”，使者取历立授王，王
受讫，以授执事者，复置于案。赞王俯伏，兴，再四拜。礼
毕。后颁历以十月初一日。其王府历日，亦不遣使，但
附于各府赍捧进贺冬至人员顺赍颁授。　又定王
府祭社稷仪：一、斋戒。正祭前四日，奉祀所具本启闻，
于午后沐浴更衣于斋宫，次日为始斋三日。凡斋戒
之日，不饮酒，不茹荤不吊丧问疾不听乐不行刑不
判署刑杀文书、不预秽恶事。　一省牲正祭前一日
清晨设香案于宰牲房外导引官四员导王常服诣
牲位启省牲。执事者牵牲过香案前讫。启省牲毕遂
宰牲。以盘盛毛血伺祭瘗之　一陈设。前期扫除坛
场幕次。至期掌祭官率执事陈设笾豆簠簋酒尊等
物。　一、正祭，其日昧爽，王具皮弁服，文武官祭服。典
仪唱“乐舞生就位”，执事官各司其事。导引官四员导
王诣拜位。内赞启就位。典仪唱“瘗毛血”，执事者以毛
血瘗于坎内。典仪唱“迎神”，典乐举麾唱“迎神”，乐奏《广
清之曲》；候乐作，内赞启鞠躬，四拜，兴，平身，乐止。典仪
唱“奠帛，行初献礼。”典乐举麾唱初献，乐奏《寿清之曲》，
武生舞《武功之舞》。执事者捧帛、爵献于神位前，读祝
官取祝，跪于神位之左。内赞“启跪”，典仪唱“读祝。”读讫，
内赞启，俯伏，兴，平身。乐作。通赞同唱“百官俯伏，兴，平
身”，乐止。典仪唱“亚献礼”，典乐举麾唱亚献乐。奏《豫清
之曲》，文生舞《文德之舞》。执事者举爵进献，如前仪讫，
乐作。典仪唱“终献礼”，典乐举麾唱终献乐，奏《熙清之
曲》，文生舞《文德之舞》。执事官进爵，如亚献仪讫，乐止。
典仪唱：“饮福受胙”，典膳以福酒及胙，自神位前由正
门左捧出。内赞：“启跪，搢圭。典膳以福酒跪进。”内赞：“启
饮福酒讫，典膳以胙跪进。”内赞：“启受胙讫，启出圭，俯
伏，兴、平身。”内赞“启鞠躬，四拜，兴、平身。”通赞同唱“百官
四拜。”典仪唱“彻馔”，典乐举麾唱“彻馔”，乐奏《雍清之曲》。
执事官各诣神位前，彻馔讫，乐作。典仪唱“送神”，典乐
举麾唱“送神”，乐奏《安清之曲》。内赞“启四拜”，通赞同唱
“四拜”，乐止。典仪唱“读祝官捧祝，掌祭官捧帛”，各诣瘗
位。典乐举麾唱“望瘗”，乐奏《时清之曲》。内赞“启礼毕。”
一、祭山川仪与社稷同，但不瘗毛血，改诣瘗位为“燎
位”，及乐歌不同。　一祭旗纛，遣武官戎服行礼，仪与
山川同，但乐用大乐。　一、五祀遣官致祭用大乐，行
三献礼，不用饮福受胙。　又定王祭宗庙用冕服，文
武百官祭服。陪祭祭器，笾豆八，簠簋各二，牲用少牢。
其庙制许立五庙，二昭二穆，与始祖之庙为五，以始
封之王为始祖。靖江王国，则以南昌王为始祖。四时
之祭，皆用王者礼乐。　凡《大宴礼仪》，是年定。其日设
王座于存心殿，设酒亭于座西南，膳亭于东南；设文
武官四品以上座次于殿内，东西相向；酒尊、食桌于
殿外；五品以下座次于两廊；设细乐于殿内，大乐于
殿外。典仪启：“请陞座”，王服常服出，乐作，升座乐止。引
礼引文武四品以上官及长史诣殿内，五品以下诣
殿外，列班北向。赞“鞠躬”，乐作，四拜，乐止。进筵，乐作，有
花则进花。进讫，乐止。色长跪启一，奏《喜千春之曲》。次
唱，乐作，进第一爵酒。赞各官跪，色长跪，唱“进酒”，饮讫，
乐止。赞众官俯伏，兴，就座。执事者进各官桌，乐作，有
花则散花，乐止。色长跪启，承应毕，进第二爵酒，色长
跪启。二，奏《永南山》之曲，各官起立，斟酒毕，复坐。执事
者随斟各官酒色，长跪唱“进酒”，饮毕乐止。进汤鼓吹
响节，前导至殿外，大乐作，各官起立，进毕，复坐。执事
者即供各官汤色，长跪唱“进汤”，乐作。食毕，乐止，色长跪启承应毕，进第三爵酒色，长跪启三，奏《桂枝香》之
曲，进酒、进汤，如前仪，色，长跪启承应毕，进第四爵酒
色，长跪启四，奏《初春晓》之曲，进酒、进汤如前仪色，长
跪启承应。毕，进第五爵酒色，长跪启五，奏《乾坤泰》之
曲，进酒、进汤如前仪色，长跪启承应。毕，进第六爵酒
色，长跪启六，奏《昌运颂》之典，进酒、进汤如前仪色，长
跪启承应。毕，进第七爵酒色，长跪启七，奏《泰道开》之
曲，进酒、进汤如前仪。毕，收爵、进汤及大膳如前仪。毕，
收膳色长跪启承应毕，赞彻案，自下而上，赞起，文武
官如前列班，乐作，四拜乐止。分东西序立。典仪跪启，
礼毕，乐作，引王还宫，乐止。各官以次出。常宴五爵，礼
仪同。凡遇正旦、圣节，王寿日设宴用花，馀宴不用。
洪武十九年，亲王之国，外官免其庆贺，有事具启。
按《明会典》十九年，定亲“王之国，在外府州县卫所及
守边衙门，不必庆贺。遇有事务，许首领官承差人等、
具本启闻，并不许差遣将官，有妨公务。”

洪武二十年秋，诏“给亲王岁禄五万石，停茶、盐、布絮
勿给。”

按：《续文献通考》云云。

洪武二十三年、命考定王国、合祀山川诸神。

按《明大政纪》：二十三年二月庚子，命礼部翰林院考
定王国合祀山川诸神。上曰：“王国有岳镇，即以岳为
主，次海、次镇、次渎，风云雷雨之神又次之。”于是李原
名为图以进，使颁诸王。复命东海则燕、齐皆祭；东岳；
东镇，齐鲁皆祭。西海，秦蜀皆祭，晋祭北海。

洪武二十四年，改封豫、汉、卫三王为代肃𨖚。命齐王
于开平近里围猎。诏汉、卫等六王练兵。“临清”印。《通鉴、
史记》《元史》赐诸王。

按，《明大政纪》，二十四年二月，“改封豫王为代王，汉王
为肃王，卫王为辽王。三月丙辰，命齐王榑率护卫骑
兵于开平近里围猎。五月，诏汉、卫、谷、庆、宁、岷六王练
兵临清。六月甲戊，命礼部印《通鉴》《史记》《元史》以赐诸
王。”

洪武二十五年，令翰林院拟奏亲王谥。上将立燕王
为皇太子，以刘三吾奏，不果议准。王妃以下有所出
者称夫人，令佥事官坐长史上，敕诸王以训练兵将
按《明大政纪》，二十五年二月，诏亲王及功臣赐谥，令
礼部行翰林院拟奏请旨。四月戊寅，上御东阁门，谕
廷臣，欲立燕王，上曰：“朕老矣，太子不幸，遂至于此，命
也。《古》云：‘国有长君，社稷之福。朕第四子贤明仁厚，英
武似朕，欲立为太子何如’？”翰林学士刘三吾进曰：“陛
下言是，但置秦、晋二王于何地？”上不及对，因大哭而
罢。

按：《明会典》、凡请封生母。二十五年议准王妃以下有
所出者，称“夫人。”　是年令佥事系方面官，许入殿坐
于长史之上。

按《续文献通考》，二十五年春正月，太祖御奉天门，手
敕以赐诸王。有云：“常岁训将练兵，验视周回险易，造
军器务要精坚堪用，庶使奸邪难以口舌惑听。”遂召
修撰许观、练子宁、编修吴言信等执笔听书毕，太祖
顾皇长孙曰：“汝谛阅之，当使边尘不动，贻汝以安也。”
自是诸王得专制国中，提兵防御，地大权重，易生骄
僭。时叶居升应诏陈言，极论分封太侈。太祖怒曰：“小
子敢间吾骨肉，吾见且切齿，可使吾儿见乎？速取来，
吾将手射之，且啖其肉。”逮至，瘐死刑部狱。后无复敢
言者。

洪武二十六年，给齐、秦二王护卫，赐诸王。《永鉴录》：定
诸王朝见仪及仪仗之制。

按《明大政纪》二十六年正月“己巳，命永定侯张诠调
山东沂州卫将士，以充齐府护卫。三月辛酉，诏并西
安右卫为秦王护卫。”十二月壬申朔，“《永鉴录》成，颁赐
诸王。”其书辑历代宗室诸王为虐悖逆者，以类为编，
直叙其事。

按《明会典》，诸王朝见仪，二十六年定，凡各王大朝，行
八拜礼，常朝行一拜叩头礼。凡伯叔兄见天子，在朝
行君臣礼，于便殿内行家人礼，伯叔兄坐东面西坐，
受天子四拜，伯叔兄就于受礼位坐，天子居正中，南
面坐，以尚亲亲之义，存君臣之礼。　亲王仪仗，二十
六年定。金交椅一把，脚踏全间。抹金盆罐一副，金香
炉“一个，抹金银香合一个，班剑一对，仪刀四对，吾杖
一对，响节四对，羽葆幢一对，绛引旛一对，骨朵一对，
卧瓜一对，立瓜一对，金钺一对，金镫一对，仪锽氅一
对，殳叉一对，传教旛一对，信旛一对，告止旛一对，金
节一对，挑心节一对，麾幢一对，戟十对，夹槊一对，槊
十对，盾十对，戈氅十对，戟氅一对，红罗”销金圆伞一
把。红罗曲盖绣伞二把。《红罗》绣圆伞二把。《红罗》绣方
伞四把。《红罗》素圆伞二把。《红罗》素方伞二把。《红绢》销
金雨伞一把。《红罗》绣方扇四把。《红罗》绣圆扇四把。《青
罗》绣孔雀圆扇六把。《红纱》灯笼一对

洪武二十七年。命韩沈二王省视诸王国。诏停岷王
宫殿工按《明大政纪》二十七年三月甲寅。命韩王沈王分道
省视秦晋燕周齐王。上以二王年少。欲其游览诸王
国。以敦孝友之情。十月己丑。诏停岷王宫殿工。谕工
部曰：“边境土木之工。必度时量力。顺民情而后为之。
时可为而财力不足不为也。财有馀而民不欲不为
也必有其时。有其财而民乐于趋事，然后为之，则事
易举。今云南土旷民稀，军饷转输，民力甚劳苦。若复
加兴造之役，非惟时力未可，于民亦有所不欲。岷府
姑为棕亭以居，俟十五年后，民富力纾，作之未晚。尔
工部遣人驰驿往谕云南守臣，罢其役。”

洪武二十八年，诏停造辽王宫室，袭封秦王世子。更
定诸王以下封爵册宝及岁支禄米之制，赐以《祖训》。
又拟“各王《世系》”为二十字。定靖江王庶子称谓及官
员入见之礼。

按《明大政纪》二十八年四月，诏停造辽王宫室。敕武
定侯郭英：“辽东军务物情来者多言其艰苦，况边境
营缮，不宜尽力以困之。今役作军士皆强悍勇力善
战之人，劳苦过多，心必怀叛，故往往逃伏草野山泽
间，乘间劫掠。近者高丽表奏，言多不实，朕已命有司
究之。闻彼自国中至鸭绿江冲要处，所储军粮，每驿
有一万二万石，或七八万十数万石，东宁等国皆使
人诱之入境，此其意必有深谋。朕观高丽自古常与
中国争战。昔汉、唐时，辽东地方皆为其所有，直抵永
平之境，恃远不臣，时时弄兵，自古无状。今辽东乏粮，
军士饥困，倘不即发沙岭仓廪赈之，必启高丽招诱
逋逃之心，非至计也。使高丽出二十万人以相警，诸
军何以应之？今营缮造作暂宜停止，且令立营屋以
居，十年之后再为之。古人有言：‘人劳乃易乱之源’。深
可念也。”辛未，谕礼部尚书任亨泰议《秦王世子袭爵
礼》。上曰：“秦王既没，国事无统。世子长成，宜命袭爵。尔
其集议以闻。”亨泰同翰林诸臣议：“汉诸王薨，遣使者
立嗣子为王，则元冠衰绖，素服以承诏事，反丧服。又
诸侯受天子之命，亦宜服其命服。使者出，反丧，即位
而哭，既合于礼，且协人情。”诏依服《命服礼》行之。六月
丙寅，遣前军都督府谢彦、通政使来征，奉金册、冕服、
特节往陕西，册秦世子尚炳为秦王。八月戊子，诏更
定皇太子、亲王封爵、册宝之制。闰九月，诏更定亲王
岁支禄米量减，以资军国之用：亲王万石，郡王二千
石，镇国将军一千石；辅国将军八百石，奉国将军六
百石；镇国中尉四百石，辅国中尉三百石；奉国中尉
二百石；郡主及仪宾八百石；县主及仪宾六百石；郡
君及仪宾四百石；县君及仪宾三百石；乡君及仪宾
二百石。重定《皇明祖训》成，其目仍旧。更“箴《戒章》为首
章，命大书揭于右顺门内西南廊下。既而遣使诏诸
王至京，谕以减禄米之故，以《祖训》赐之。十月，上定东
宫诸王世系，各拟二十字为一世，以‘其’”字为命名之
首。其下一字，则临时所议以为二名，编入《玉牒》。至二
十世后，复拟续增。

按《明会典》，靖江王府，二十八年，令靖江王庶子称“王
子”，发放言语称“裔旨”，一应官员人等参见并时节庆
贺，常服行四拜礼，常见行一拜礼，不叩头。　令晋、燕、
楚、蜀、湘府给禄米如数。代、肃、庆、辽各府，远在边，民少
赋薄，岁且给五百石，齐府一千石。嗣秦王幼，其应用
米石，有司月进。　凡亲王位下，各拟名二十字，日后
生子及孙，即以上闻，付宗人府。所立双名，每一世取
一字以为“上”字，其下一字，临时随意选择，编入《玉牒》。
至二十世后，照例续添，永为定式。“下”字俱用五行，偏
旁者以火、土、金、水、木为序，惟靖江王府不拘。

《秦王位下》　“尚志公，诚秉，惟怀敬谊存。辅嗣资廉直，
匡时永信惇。”

《晋王位下》：　“济美锺奇表，知新慎敏求。审心咸景慕，
述学继前修。”

燕王位下：〈今为帝系〉高瞻祁见祐，厚载翊常由。慈和怡伯
仲，简靖迪先猷。

《周王位下》，　有子同安睦，勤朝在肃恭。绍伦敷惠润，
昭恪广登庸。

《楚王位下》　孟季均，荣显英华蕴盛容。“宏才升博衍，
茂士立全功。”

《齐王位下》　“贤能长可庆，睿智实堪宗。养性期渊雅，
寅思复会通。”

《鲁王位下　肇》“泰阳当健观，颐寿以弘。振举希兼达，
康庄遇本宁。”

《蜀王位下》　“悦友申宾让，承宣奉至平。懋进深滋益，
端居务穆清。”

《湘王位下》　“久镇开方岳，扬威谨礼仪。刚毅循超卓，
权衡素自持。”

《代王位下》：　“逊仕成聪俊，充廷鼐鼎彝，传贻连秀郁，
炳燿壮洪基。”

《肃王位下》，　“瞻禄贡真弼，缙绅识烈忠。曦晖跻富运，
凯谏处恒隆。”

《辽王位下》：　“贵豪恩宠致”，宪术俨尊儒。云仍“祺保合操翰丽龙舆。”

庆王位下　秩，邃寘台鼒。倪伸帅倬，奇适完。因巨衎
骘，眷发需毗。

《宁王位下》　磐奠觐宸拱，多谋统议中。总添支庶阔，
作哲向亲衷。

《岷王位下》：　“徽音膺彦誉，定干企禋雍。崇理原谘访，
宽镕喜贲从。”

《谷王位下：　赋》质僖雄敞，丛兴阐福昌。笃谐恂怿豫，
扩霁昱祯祥。

韩王位下：　“冲范征偕，旭、融谟朗，璟，逵亶韶愉颢慥
令绪，价蕃维。”

沈王位下　佶，幼诠勋引恬珵效回瑝。湜源𬤇皙𬀩，
圭璧澈澄昂。

安王位下：　“斐序斌延赏，凝覃濬祉襄。恢严颛辑矩，
缜密廓程纲。”

《唐王位下》：　“琼芝弥宇宙，硕器聿琳琚。启龄蒙颂体，
嘉历协铭图。”

《郢王位下》：　“伟闻参望奭，箴诲洎皋夔。麒麟馀积兆，
奎颖晔璿玑。”
伊王位下，　“颙勉𬤊𬣙典，褒珂采凤琛。应畴颁胄选，
昆玉冠泉金。”

〈以下六十字原无国号〉毖初斯建节，勗好必贞铨。执准符钧正，
询旼汝励虔。

荐谞演，还畅先施。遂省稽诹，懽爰造就。

适艺冀埙篪

慧坚忻愿确鉴洁，绰侁孜习献增盈谧。

《临饶轶绩㧑》。

《靖江王位下》：　“赞佐相规约，经邦任履亨。若依纯一
行，远得袭芳名。”

〈旧有〉潭王位下：　“福昌忻”保定，嘉应必兴隆。启处询从
式，尊闻汝贵中。〈以国除祖训不载〉

按：《续文献通考》：“二十八年乙亥秋八月，更定宗人封
爵册宝之制，皇太子及亲王金册金宝，皇太子妃及
妃止授金册；皇太子嫡长子为皇太孙，次嫡子并庶
子年十五皆封郡王，授以涂金银册银印；亲王嫡长
子年十岁封王世子，授以金册金宝；庶子年十岁皆
封郡王，授以镀金银册银印。凡王世子必以嫡长，以”
庶夺嫡降庶人，重则远窜。王年三十，正妃未有子，庶
子止封郡王，俟王与妃年五十无子，始封庶长子为
王世子。凡嗣封、受封、纳妃，朝廷遣使行册命礼。郡王
次子授镇国将军，职三品；次孙辅国将军，职四品；次
曾孙奉国将军，职五品，凡三等。次元孙镇国中尉，职
六品。次五世孙辅国中尉，职七品；次六世孙以下，奉
国中尉，职八品，凡三等：亲王女曰郡主，郡王女曰县
主，郡王孙女曰郡君，郡王曾孙女曰县君，郡王元孙
女曰“乡君”，凡五等。靖江王府，视郡王降一等。宗人有
文武才能堪任用者，宗人府以名闻，考验陞转，如常
选法。有犯，宗人讯问，量罪降等，重则斥为庶人，罚而
不刑。是年秋九月壬寅，更定亲王禄米。先是，太祖谓
户部尚书郁新等曰：“朕今子孙众盛，原定亲王岁用
禄米各五万石。天下官吏军士亦多，俸给弥广。其斟
酌古制，量减各王岁给，以资军国之用。”至是，户部议
更定亲王等岁给米石。

洪武二十九年，定亲王入觐礼仪，及见皇后父母之
礼。

按《明会典》二十九年定亲王见天子毕，次见东宫。引
礼官导王由文华门东门入，至文华殿前，西向立。东
宫冕服，执大圭，詹事府等官六员导驾出陞座，东宫
官左右侍从，引礼官引王就拜位，赞礼官赞“四拜礼。”
东宫坐受毕，东宫及王俱衣常服，叙家人礼。引礼官
请王由殿东门入，至后殿，各王东坐向西，东宫面东，
赞礼官赞“四拜礼。”王坐受。时诸王皆东宫叔如东宫
与王叙坐。东宫正中南面坐。各王东西叙坐。　凡诸
王见皇后父母、亦行四拜礼。皇后父母立受。

洪武三十年诏“燕、晋二王练兵备边。各王府宜守定
制，不许劳民兴造。”

按《明大政纪》：“三十年四月，诏晋王、燕王各练兵备边，
八月诏工部移文各王府，宜各守定制，不许私有兴
造，劳吾民匠。若有不可已者，必奏请方许。”

洪武三十一年敕燕王率诸王防边。夏，太祖崩，建文
帝诏诸王临邸中，毋奔丧。秋，逮周王橚废为庶人。时
高巍应诏请分王诸王子弟。敕“辽王毋以孳牧侵民
田，命王官不得三六九载考核。”

按《明大政纪》三十一年五月“乙亥，敕燕王总率诸王，
用防边患。敕曰：‘朕观成周之时，天下治矣。周公犹告
成王曰：‘诘尔戎兵，安不忘危之道也。今虽海内无事，
然天象示戒，边圉之患，岂可不防？朕之诸子，汝独才
智，克堪其任，秦晋已薨，汝实为长，攘外安内，非汝而
谁’’？”已命杨文总北平都司行都司等军，郭英总辽东
“都司，并辽府护卫悉听汝节制。尔其总率诸王，相机
度势，用防边患，奠安黎民，以答上天之心，以副吾付托之意。其敬慎之，毋怠！”闰五月乙酉，上崩。时诸王皆
尊属，拥重兵专制，地嫌势逼，诏诸王临邸中，毋奔丧，
王国所在吏民，悉听朝廷节制。诏下，诸王不悦，谓此
《齐尚书》疏间我也。辛卯，皇太孙即皇帝位。六月，文皇
自燕邸入临，至淮安，出敕令归国。七月，命曹国公李
景隆讯周王橚，逮至京，废为庶人。十二月癸丑，辽州
人高巍应诏辟，上书请行主父偃推恩之令，分王诸
王子弟，不当听晁错削夺之策。帝奇之。巍书略曰：“高
皇帝有文王纯一之德，大行皇后有后妃不妒之行，
则百斯男无不穆穆皇皇，宜君宜王者也。”故本宗百
世为天子，支庶百世为诸侯，体三代之封建，分茅胙
土，先封形势之地。陕西百二山河，其人勇悍，西邻土
番，以秦府王之。山西表里河山，其人刚壮，北近蒙古，
以晋府王之。北平虽无名山大川之限，而桑土沃饶，
广畜羊马，其人衣皮食肉，弓马是务。辽、金、元藉之，各
兴一代之业，故以燕府王之。四川虽曰西南一隅，山
河阻深，刘备、诸葛亮据之而虎视吴、魏者也，故以蜀
府王之。其馀楚、湘、齐、兖、宁、辽、谷、代、庆、肃，星罗碁布，比
之前代，虽皆分封过制，而高皇帝之圣模神虑，莫非
欲护中国而屏四裔也。今各处亲王，固多骄逸，不削
则朝廷纪纲不立，削之则伤亲亲之恩，此我皇上之
所难处者也。以臣愚见，不当听晁错削夺之策，当行
主父偃推恩之令。使秦、晋、燕、蜀四府子弟，分王于齐、
兖、楚、湘，齐、兖、楚、湘子弟，分王于秦、晋、燕、蜀，其馀宁、辽、
谷、代、庆、肃等府，类比而分其地。如此则藩王之权，不
削而自弱矣。臣又愿皇上待遇亲王，薄其贡而厚其
恩，常尽亲亲之礼。其贤如汉之河间献王与东平王
苍者，下诏褒赏之。其骄逸不法如汉之淮南、济北者，
初犯则容之，再犯则赦之，三犯而不改者，当合亲王，
告太庙，削其地而废处之，岂有不顺服哉？

按：《续文献通考》：“三十一年，敕辽宁诸王据边场孳牧，
勿侵民田。是年冬，命王府官不得三六九载考核。